Mistet kontrollen minutter før brokrasjen
«En kollisjon med broen er mulig». Det informerte mannskapet om, ifølge en foreløpig rapport fra CISA, som flere amerikanske medier har fått innsyn i. Der kommer det også fram at minutter før containerskipet krasjet i broen i Baltimore, sendte mannskapet ut et nødvarsel.  Politiet i Baltimore sier at seks savnede veiarbeidere som var på broen og havnet i elven, nå må antas å være omkommet. Klokken 00.30 natt til onsdag norsk tid opplyser Kystvakten at redningsaksjonen avsluttes.  – Basert på hvor lenge det er siden broen kollapset og temperaturene i vannet, tror vi ikke vi kommer til å finne noen av de savnede i live, sier Kystvaktens Shannon Gilreath ifølge CNN.  – Hjerteskjærende Onsdag morgen vil søkene gjenopptas, da for å lete etter omkomne, skriver Reuters.   – Vi vet ikke hvor de er. Men vi vil gjøre vårt beste for å hjelpe disse familiene med å få svar, sier Roland L. Butler hos politiet på en pressekonferanse. Også guvernør i Maryland Wes Moore understreker at de vil jobbe videre for å finne de savnede. – Dette var en hjerteskjærende avslutning på en utfordrende dag, sier han om beslutningen om å avslutte søket etter overlevende.  Tidligere tirsdag sa borgermester i Baltimore, Brandon M. Scott, at de nektet å gi opp håpet om å finne noen i live. – Vi har ikke sendt ut noen uttalelse om at de er antatt omkommet. Vi fortsetter med vår søk- og redningsaksjon, sa borgermesteren til VG rundt klokken 22 norsk tid. – Fulgte Mayday-varselet Skipet skal ha mistet fremdriften på vei ut av havnen i Baltimore. På videobilder fra hendelsen kan man tydelig se at lysene på skipet slukkes. Da skipet begynte å gli fremover ute av kontroll, skal mannskapet ha sluppet ankeret i håp om at det ville stanse. Men det førte til at skipet kom ytterligere ut av skipsleia og styrte mot broen.  I den foreløpige rapporten kommer det fram at mannskapet varslet at de hadde mistet kontrollen på skipet, og at en kollisjon med broen var mulig. Johnny Olszewski, kommunesjef i Baltimore og en av lederne for den fortsatt pågående søk- og redningsaksjonen, trekker frem at politimenn i begge ender av broen mottok varselet fra skipet, og stanset biler som var på vei ut på broen. – Politimennene fulgte «Mayday»-varselet fra skipet, og på begge sider av broen klarte de på veldig kort varsel å stenge trafikken, og hindre at flere biler kom ut på broen, sier Oziewski til VG. Guvernør i Maryland, Wes Moore, har bekreftet at mannskapet på skipet ga beskjed til myndighetene at de mistet strømmen før de kolliderte med broen.  – Dette har utvilsomt reddet liv, sa USAs president Joe Biden da han møtte pressen tirsdag ettermiddag. Har søkt etter livstegn Ute på elven har det gjennom hele tirsdagen pågått en frenetisk jakt på mulige livstegn. Helikoptre svirrer i luften, og båter søker gjennom elven. – Det har gått over 14 timer, elven har stri strøm og det var kaldt i vannet, er det fortsatt mulig å finne noen i live? – Det er store utfordringer, men så lenge det er et lite glimt av håp, så fortsetter vi å lete, sa Olszewski om aksjonen.  Natt til onsdag sier altså myndighetene at de ikke lenger tror de vil finne overlevende.  Guatemalas utenriksdepartement sier i en uttalelse at to av de seks savnede arbeiderne var fra Guatemala, skriver CNN.  I Patapsco-elven hvor skipet kolliderte, er det kun åtte grader i vannet, forteller VGs reporter på stedet. Elven er bred og mørk med mye strømninger, og er 15 meter på det dypeste.  Sonarbilder viser at flere biler ligger på bunnen på 15 meters dyp. – Vi har funnet én av disse bilene, og det var ingen inne i bilen. Vår teori er at disse bilene kan ha vært parkert på broen og var tomme, sier Johnny Olszewski til VG om redningsarbeidet. – Ikke mulighet til å styre Professor i skipshydrodynamikk ved NTNU, Kourosh Koushan, sier til VG at når et skip mister fremdrift, kan det ikke styres mer. – Da virker ikke motoren, og propellen går ikke rundt. Da har ikke skipet mulighet til å styre selv, sier han til VG.  Koushan forklarer at skip i dag har masser av elektronikk som kontrollerer maskineriet.  – Skjer det en stor nok teknisk feil, mister de kontroll, og da kan de ikke gjøre noe med det.  Han understreker at han kun kjenner saken fra mediene, men:  – Når det gjelder et stort skip som dette, er det mer sannsynlig at elektronikken har gitt seg enn at mekanikken har gitt seg. Nyhetsbyrået Ap skriver at mannskapet på skipet prøvde å sekke farten før kollisjonen. Da skipet var noen minutter vekk fra broen, mistet de all strøm, inkludert strømmen til motoren.  – Lite man kan gjøre Skipet skal ha hatt en fart på 8 knop. Det tilsvarer 14,8 kilometer i timen.  – Det er nok ganske normalt for å komme seg ut av en havn. Havnemyndighetene har vanligvis regler for hvor fort skipene kan forlate havnen, forklarer professor Koushan.  – Hva kan man gjøre når man mister kontroll over skipet?  – Det er ikke mer man kan gjøre. Det eneste man kan gjøre er å sette ut et anker, men det er ikke lett å si hvor effektivt det hadde vært. Med et stort skip tar det også mange hundre meter før man får stoppet det, fordi massen er så stor. – Hvor viktig er det å varsle når man mister kontrollen?  – Det er kjempeviktig. De som er om bord kan ikke gjøre noe annet, de må be om hjelp. Spesielt når det er så nære broer og annen infrastruktur. Transportminister Pete Buttigieg har kommet til Baltimore for å vise støtte. – Dette er en grusom dag for mange familier. Vi støtter alle opp om befolkningen i Baltimore, sier han og legger til: – Som president Biden har lovet: Den føderale regjeringen skal bidra med alt Baltimore trenger. Dette var ingen vanlig bro, men en «katedral» over amerikansk transporthistorie. Ikke gjort med overlegg FBI har uttalt at ingenting tyder på at sammenstøtet ble utført med overlegg. Brokollapsen skjedde klokken 01.30 lokal tid, som tilsvarer 06.30 norsk tid.  Videoopptak viser hvordan broen raskt kollapser og smeller i vannet.  Anslagsvis 30.000 kjøretøy krysser broen daglig, ifølge Maryland Transportation Authority. Pete Buttigieg blir spurt på en pressekonferanse, hvor VG er til stede, om andre broer i USA kan være i fare: – Dette var en helt spesielt katastrofal ulykke, når broen ble truffet direkte av et skip. Vi kjenner ikke til noen lignende ulykke. Senator i Maryland, Christopher van Hollen Jr., sier at det er ingen grunn til å mistenke at det var noen strukturell svikt ved broen. – Dette var et enormt skip som traff broen med full styrke. Det vil bli en grundig etterforskning, men denne broen hadde ingen forhistorie med svakheter, sier han til VG. På vei til Sri Lanka Containerskipet hadde akkurat forlatt havnen i Baltimore, og skulle etter planen til Sri Lanka. Turen skulle ta 28 dager. Ingen om bord ble skadd.  Det er containerskipet «Dali», som seiler under singaporsk flagg, som krasjet i broen. «Dali» seiler på oppdrag fra det danske rederiet Maersk, bekrefter de selv til Ekstra Bladet. Skipet er nesten 300 meter langt, med en bredde på 48 meter. Det skulle fra Baltimore til Colombo i Sri Lanka.
Et containerskip kolliderte med bro i Baltimore, USA. Broen kollapset Skipsmannskap varslet om mulig kollisjon etter å ha mistet fremdrift Seks er savnet etter kollapsen, og er antatt omkomne Redningsarbeid og etterforskning pågår